ኮ ዳግም የዓለም አትሌቲክስ ፕሬዚዳንት ሆነው ተመረጡ
 የዓለም አትሌቲክስ ፕሬዚዳንት ሆነው ባለፉት አራት ዓመታት የቆዩት እንግሊዛዊው ሴባስቲያን ሎርድ ኮ በድጋሚ ተመርጠዋል። የኦሊምፒክ የቀድሞ የ1ሺ500 ሜትር ቻምፒዮኑ ኮ በዶሃ በተጀመረው የዓለም አትሌቲክስ ቻምፒዮና በተካሄደው የአባል አገራት ጉባኤ ለአንድ የኦሊምፒክ ዓመት በመሪነት እንዲቀጥሉ ዕድል እንደተሰጣቸው ታውቋል፡፡ ኮ ለመጀመሪያ ጊዜ ወደ ስልጣን የመጡት እአአ በ2015 ሲሆን፤ በስልጣን ላይ በቆዩባቸው ጊዜያትም በሩሲያ የአበረታች ቅመሞች ጉዳይ እንዲሁም በቅርቡ ከደቡብ አፍሪካዊቷ አትሌት ካስተር ሰመኒያ ጋር በገቡት እሰጣ ገባና በጠንካራ ውሳኔ ሰጪነታቸው ይታወቃሉ። በተለይ ከአበረታች ቅመሞች ጋር በተያያዘ የሰሯቸው ስራዎች እንደሚያስደስታቸውም ነው የሚናገሩት። በዚህ ምርጫ ላይም 203ቱም አባል አገራት ያለ አንዳች ማቅማማት ሙሉ ድምጻቸውን እንደሰጧቸው የሮይተርስ ዘገባ ያሳያል። የሁለት ጊዜያት የኦሊምፒክ ወርቅ ሜዳሊያ ባለቤቱ ኮ ዳግም መመረጣቸውን ተከትሎም «ቀላል የሚባል ቆይታ አልነበረም፤ አራቱ ዓመታት ከባድ ነበሩ። ማሰብ ያለብን ስፖርቱን ስለማሳደግና የስፖርት ቤተሰቡን ስለማርካት ነው። አሁን ስፖርቱ ባለበት የአንድነት ስሜት እኮራለሁ፤ አሁንም ጥሩ የምንሰራበት ጊዜ ላይ እንገኛለን» ሲሉም ገልጸዋል ። ኮ የማህበሩን የመሪነት ስፍራ የተቆናጠጡት እአአ በ2015 በቤጂንግ የዓለም ቻምፒዮና ሲሆን፤ ዩክሬናዊውን የቀድሞ ምርኩዝ ዝላይ ባለክብረወሰን ሰርጄ ቡቡካን ሰፊ በሆነ ድምጽ በመርታት ነበር። ከእርሳቸው በፊት ቦታውን ለ16ዓመታት የያዙት ካሜሩናዊው ላሚን ዲያክ ለሩሲያ አትሌቶች ሽፋን ይሰጣሉ በሚል ምክንያት በፈረንሳይ ፖሊሶች ክስ ተከፍቶባቸው እንደነበር ይታወሳል፡፡ የዓለም አትሌቲክስ
የስራ አስፈጻሚ
አባላት 13 ወንበር
ያለው ሲሆን፤
በደንቡ መሰረትም
ከእነዚህ ውስጥ ቢያንስ
ስድስት የሚሆኑት
ሴት መሆን ይገባቸዋል።
በዚህም መሰረት
ጉባኤው አዲስ ሴት
ምክትል ፕሬዚዳንት
መርጧል። የምክትልነት
መንበሩን የተቆናጠጡት ኮሎምቢያዊቷ አንጋፋ አትሌት ዚሜና ሬስትሬፖ ናቸው። የ50ዓመቷ ሬስትሬፖ እአአ 1992ቱ የባርሴሎና ኦሊምፒክ በ400ሜትር ነሃስ በማጥለቅ የመጀመሪያዋ ሴት ኮሎምቢያዊት አትሌት ናቸው። መመረጣቸውን ተከትሎ ባደረጉት ንግግር ላይም «ይህ ለእኔ እና ለአገሬ ትልቅ አጋጣሚ ነው። እንደማስበው ከሆነ ከበፊቱ ይልቅ አሁን እኛ ሴቶች የተሻለ ዕድል እያገኘን ነው፤ በምክር ቤቱ ሰባት ሴቶች አለን። ይህ በጣም ትልቅ ቁጥር ነው፤ በዚህ ደግሞ ደስተኛ ነኝ» ማለታቸውን ዘገባው አስነብቧል። ፕሬዚዳንት ኮ የምክትላቸውን መመረጥ ተከትሎም « የቀድሞዋ አትሌት ዚሜና ስፖርቱን ለማሳደግ በምናደርገው ጥረት ጥሩ ይረዱናል። ለመጀመሪያ ጊዜ ሴት ምክትል ፕሬዚዳንት እንዲሁም ተጨማሪ የምክር ቤት አባል በማግኘታችን ደስተኛ ነኝ፤ ይህ ታሪካዊ አጋጣሚ ነው» ብለዋል።አዲስ ዘመን  መስከረም 16/2012 ብርሃን ፈይሳ